《次韵寄酬无言兄颁政二章 其二》
宋代·刘一止

自公之出矣，岂不旦夕思。人情剧险艰，太行未足危。

十年江湖心，鸥鸟识忘机。却来鹓鹭行，方寸交喜悲。

晚被天语温，习如和风吹。凡公宿昔交，谁不胜两眉。

如我故陆沈，笔耕遇比饥。胸腹抱介介，何以取世资。

时哉今唐虞，不出斯无时。苕之水洋洋，我饥实乐之。

如何磊落人，颇复误见期。谁能叩人门，受彼在亡辞。

吸饮风露寒，身轻会孤飞。明时自嗟拙，敢赋衡门诗。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。